PATVIRTINTA

Jonavos r. Ruklos Jono Stanislausko mokyklos- daugiafunkcio centro direktoriaus

2023 m. kovo 1 d. įsakymu Nr.V1-49

**JONAVOS R. RUKLOS JONO STANISLAUSKO MOKYKLOS – DAUGIAFUNKCIO CENTRO SPECIALIOJO PEDAGOGO PAREIGYBĖS APRAŠYMAS**

**I. SKYRIUS**

**PAREIGYBĖ**

1. Mokyklos specialusis pedagogas yra specialistas, kuris turi teisės aktais numatytą išsilavinimą ir kvalifikaciją.

2. Specialiojo pedagogo pareigybė yra priskiriama biudžetinių įstaigų specialistų grupei. Pareigybės lygis – A2.

3. Mokyklos specialiojo pedagogo pareigybės aprašymas (toliau – Aprašymas) reglamentuoja Jonavos r. Ruklos Jono Stanislausko mokyklos - daugiafunkcio centro (toliau – Mokykla) specialiojo pedagogo, dirbančio Mokykloje, vykdančioje ikimokyklinio, priešmokyklinio, pradinio, pagrindinio, specialiojo ugdymo programas, veiklą bei specialiuosius reikalavimus, funkcijas, teises ir atsakomybę.

4. Specialiojo pedagogo pareigybės paskirtis – įvertinti ir teikti specialiąją pedagoginę pagalbą ikimokyklinio, priešmokyklinio, pradinio, pagrindinio ugdymo vaikams ir mokiniams, turintiems intelekto sutrikimų, specifinių pažinimo sutrikimų (neišlavėjimų), emocijų, elgesio ir socialinės raidos sutrikimų, judesio ir padėties sutrikimų, lėtinių somatinių ir neurologinių sutrikimų, kompleksinių sutrikimų ir ribotą intelektą, taip pat kochlearinių implantų naudotojams (toliau – specialiųjų poreikių mokiniai).

5. Specialusis pedagogas dirba vadovaudamasis Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo ir mokslo ministerijos teisės aktais, kitais specialųjį ugdymą reglamentuojančiais teisės aktais, mokyklos nuostatais, mokyklos darbo tvarkos taisyklėmis bei pareiginiais nuostatais (pareigybės aprašymu), kitais mokyklos veiklą reglamentuojančiais dokumentais.

6. Specialusis pedagogas tiesiogiai pavaldus Mokyklos direktoriui.

**II. SKYRIUS**

**SPECIALŪS REIKALAVIMAI SPECIALIOJO PEDAGOGO PAREIGAS EINANČIAM DARBUOTOJUI**

**7. Darbuotojas, einantis šias pareigas, turi atitikti šiuos specialius reikalavimus:**

7.1. specialiuoju pedagogu gali dirbti asmuo, įgijęs aukštąjį universitetinį išsilavinimą ir specialiojo pedagogo profesinė kvalifikaciją;

7.2. išmanyti individualių programų rengimo principus, ikimokyklinio, priešmokyklinio ugdymo, bendrųjų, specialiųjų programų ir išsilavinimo standartus, bendrųjų ugdymo planus;

7.3. išmanyti pedagoginio vertinimo metodikas, gebėti atlikti pedagoginį mokinių vertinimą, nustatyti jų žinių, mokėjimų, įgūdžių, gebėjimų lygį ir jų atitikimą ugdymo programoms bei specialiuosius ugdymosi poreikius, įvertinti pažangą;

7.4. išmanyti specialiųjų poreikių mokinių ugdymo metodus, gebėti juos taikyti padedant specialiųjų poreikių mokiniams įsisavinti mokomąją medžiagą ir lavinant jų sutrikusias funkcijas;

7.5. gebėti bendrauti su specialiųjų poreikių mokiniais ir bendradarbiauti su mokytojais, kitais asmenimis, tiesiogiai dalyvaujančiais ugdymo procese, specialiųjų poreikių mokinių tėvais (globėjais, rūpintojais), pedagoginių psichologinių tarnybų, sveikatos priežiūros, švietimo ir kitų įstaigų darbuotojais.

7.6. mokėti lietuvių kalbą, teisės aktais nustatytu mokėjimo lygiu;

7.7. mokėti valdyti, kaupti, sisteminti, apibendrinti informaciją ir rengti išvadas;

7.8. gebėti paruošti dokumentus pagal dokumentų rengimo taisykles;

7.9. turėti teisės aktais patvirtinantį kompiuterinio raštingumo kvalifikacijos pažymėjimą arba mokėti dirbti kompiuterio programomis: teksto rengykle, pateikčių rengykle, skaičiuokle, elektroninio pašto tvarkymo programa, interneto naršykle;

7.10. mokėti užsienio kalbą/kalbas pagal Bendruosius Europos kalbų metmenis;

7.11. dirbti vadovaujantis Lietuvos Respublikos įstatymais, Lietuvos Respublikos švietimo ir mokslo ministro įsakymais, mokyklos nuostatais, mokyklos darbo tvarkos taisyklėmis, strateginiu ir kitais Mokyklos veiklos planais, Mokyklos direktoriaus įsakymais, kolektyvine sutartimi ir kitais teisės aktais bei lokaliniais Mokyklos dokumentais bei mokyklos specialiojo pedagogo bendraisiais pareiginiais nuostatais.

**III. SKYRIUS**

**SPECIALIOJO PEDAGOGO PAREIGAS EINANČIO DARBUOTOJO FUNKCIJOS**

**8. Šias pareigas einantis darbuotojas vykdo šias funkcijas:**

8.1. atlieka pedagoginį mokinių vertinimą, nustato mokinių žinių, mokėjimų, įgūdžių, gebėjimų lygį ir jų atitikimą ugdymo programoms bei įvertina pažangą mokykloje ar, esant žymiai ribotam mokinio mobilumui dėl ligos ar patologinės būklės, – mokinio namuose; siūlo skirti specialiąją pedagoginę pagalbą mokiniams, turintiems specialiųjų poreikių: sąrašą mokinių, kuriems numato teikti specialiąją pedagoginę pagalbą, suderina su mokyklą aptarnaujančia pedagogine psichologine tarnyba ir teikia tvirtinti mokyklos vadovui, o jam šį sąrašą patvirtinus, pateikia mokyklos vaiko gerovės komisijai;

8.2. bendradarbiaudamas su mokytojais, specialiųjų poreikių mokinių tėvais (globėjais, rūpintojais), kitais asmenimis, tiesiogiai dalyvaujančiais ugdymo procese, mokyklą aptarnaujančios pedagoginės psichologinės tarnybos specialistais, numato ugdymo tikslus ir uždavinius bei jų pasiekimo būdus ir metodus, atitinkančius specialiųjų poreikių mokinių poreikius bei galimybes, ir juos taiko;

8.3. rengia sutrikusių funkcijų lavinimo individualiąsias, pogrupines ir grupines programas priešmokyklinės grupės ugdytiniams turintiems specialiųjų poreikių;

8.4. padeda specialiųjų poreikių mokiniams įsisavinti ugdymo turinį (specialiojo pedagogo kabinete ar grupėje/klasėje) ir lavina jų sutrikusias funkcijas, atsižvelgdamas į kiekvieno specialiųjų poreikių mokinio gebėjimus, ugdymosi galimybes, mokymosi ypatumus;

8.5. pataria mokytojams, kaip pritaikyti specialiųjų poreikių mokiniams mokomąją medžiagą ir mokymo priemones, rengti ugdymo programas, pritaikyti ir individualizuoti bendrąsias programas;

8.6. teikia metodinę pagalbą mokytojams, specialiųjų poreikių mokinių tėvams (globėjams, rūpintojams) ir kitiems asmenims, tiesiogiai dalyvaujantiems ugdymo procese, ir juos konsultuoja specialiųjų poreikių mokinių ugdymo klausimais;

8.7. naudoja ugdymo procese mokymo priemones atsižvelgdamas į specialiųjų poreikių mokinių amžių, specialiuosius ugdymosi poreikius, individualius gebėjimus ir ugdymo turinį;

8.8. tvarko ir pildo savo darbo dokumentus;

8.9. dalyvauja mokyklos vaiko gerovės komisijos veikloje;

8.10. taiko savo darbe specialiosios pedagogikos naujoves;

8.11. informuoja mokyklos bendruomenę specialiųjų poreikių mokinių ugdymo, specialiosios pedagoginės pagalbos teikimo klausimais, formuoja mokyklos bendruomenės ir visuomenės teigiamą požiūrį į specialiųjų poreikių mokinius;

8.12. vykdo kitus mokyklos direktoriaus ar direktoriaus pavaduotojo ugdymui pavedimus, susijusius su specialiojo pedagogo pareigomis ir atlieka kitus netiesioginius su mokiniais darbus, kuriuos įsakymu teisės aktų nustatyta tvarka nustato mokyklos direktorius;

8.13. nustatyta tvarka teikia su specialiojo pedagogo veikla susijusius planavimo dokumentus bei ataskaitas mokyklos administracijai;

8.14. sužinojus, pastebėjus ar įtarus mokinį esant apsvaigus nuo alkoholio, tabako ar kitų psichiką veikiančių medžiagų, mokinio atžvilgiu taikomą smurtą ar įvairaus pobūdžio išnaudojimą, savo kompetencijos ribose, nedelsiant imasi tinkamų veiksmų ir prevencinių priemonių bei apie tai informuoja mokyklos vadovą ar kitą atsakingą asmenį;

8.15. pamačius nelaimingą atsitikimą ar apie jį sužinojus, savo kompetencijos ribose, nedelsiant suteikia pirmąją pagalbą nukentėjusiajam ir praneša apie įvykį mokyklos vadovui ar kitam atsakingam asmeniui.

**Iv. SKYRIUS**

**SPECIALIOJO PEDAGOGO PAREIGAS EINANČIO DARBUOTOJO TEISĖS**

**9. Darbuotojas, einantis šias pareigas, turi šias teises:**

9.1. būti mokyklos tarybos nariu;

9.2. susipažinti su mokyklos dokumentacija, skirta atskiriems ugdytiniams ir klasių (grupių) bendruomenėms;

9.3. lankytis pamokose ir neformaliojo švietimo veiklose;

9.4. teikti siūlymų mokyklos administracijai, pedagogams, klasių vadovams, tėvams, teisėtiems vaiko atstovams;

9.5. prireikus kreiptis į atitinkamus specialistus mokykloje ir už jos ribų;

9.6. gauti reikiamą informaciją ir paramą iš valdžios, vaikų teisių apsaugos, teisėsaugos ir kitų įstaigų;

9.7. atstovauti vaiko teisėms mokykloje ir už jos ribų;

9.8. gauti mokslinę, metodinę pagalbą iš mokslo, švietimo, socialinių įstaigų;

9.9. pagal galiojančius įstatymus sistemingai tobulinti savo kvalifikaciją, pasirenkant tinkamas formas ir laiką.

**V. SKYRIUS**

**SPECIALIOJO PEDAGOGO PAREIGAS EINANČIO DARBUOTOJO ATSAKOMYBĖ**

1. **Šias pareigas vykdantis darbuotojas atsako už:**
	1. kokybišką savo funkcijų vykdymą, korektišką gautų duomenų panaudojimą, turimos informacijos konfidencialumą ir specialiųjų poreikių mokinių saugumą, sveikatą ir gyvybę savo darbo metu;
	2. laiku pateiktą informaciją, ataskaitas susijusias su savo pareigomis;

10.3. tinkamą direktoriaus, direktoriaus pavaduotojo ugdymui nurodymų vykdymą;

10.4. savo darbų atlikimą pagal mokyklos strateginį, metinį, mėnesinį ar kitokius planus.

**VI. SKYRIUS**

**BAIGIAMOSIOS NUOSTATOS**

11. Pareigybės aprašymas rengiamas ir tvirtinamas teisės aktų nustatyta tvarka.

12. Su pareigybės aprašymu darbuotojas supažindinamas teisės aktų nustatyta tvarka ir/arba pasirašytinai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_